આ તરફ મુશર્રફ અને સેનાએ ખેલ શરૂ કરી દીધો. એવી હવા ફેલાવાનું શરૂ થઈ ગયું કે સેનાએ કરેલું બહાદુરીનું કામ શરીફ ઊંધું વાળી રહ્યા છે. ચોથી જુલાઇએ વોશિંગ્ટનથી જ શરીફે જાહેરાત કરી હતી કે કારગિલમાંથી પાકિસ્તાની સેના હટાવી લેવાશે. એ જાહેરાત પછી પાકિસ્તાની સેનાને હાશકારો થયો હતો, કેમ કે ભારતીય સૈનિકોએ તેમની ખો ભૂલાવી દીધી હતી. ભારતના હાથનો માર ખાઇ રહેલી સેના ઝડપથી કારગિલમાંથી ભાગવા માગતી હતી, પણ તે માટે બહાનું શોધવાનું હતું. હવે બહાનું મળી ગયું હતું. શરીફે દાટ વાળ્યો અને અમારે કારગિલમાંથી હટવું પડ્યું તેવો પ્રચાર સેનાએ કર્યો હતો.